title: Decizia (UE) 2019/1311 a Băncii Centrale Europene din 22 iulie 2019 privind o a treia serie de operațiuni țintite de refinanțare pe termen mai lung (BCE/2019/21)

text:
                  2.8.2019

                  RO

                  Jurnalul Oficial al Uniunii Europene

                  L 204/100

         DECIZIA (UE) 2019/1311 A BĂNCII CENTRALE EUROPENE
         din 22 iulie 2019
         privind o a treia serie de operațiuni țintite de refinanțare pe termen mai lung (BCE/2019/21)
         CONSILIUL GUVERNATORILOR BĂNCII CENTRALE EUROPENE,
         având în vedere Tratatul privind funcționarea Uniunii Europene, în special articolul 127 alineatul (2) prima liniuță,
         având în vedere Statutul Sistemului European al Băncilor Centrale și al Băncii Centrale Europene, în special articolul 3.1 prima liniuță, articolul 12.1, articolul 18.1 a doua liniuță și articolul 34.1 a doua liniuță,
         întrucât:

                     (1)

                     Decizia BCE/2014/34 (1) prevede o serie de operațiuni țintite de refinanțare pe termen mai lung (targeted longer-term refinancing operations) (denumite în continuare „TLTRO”), desfășurate pe o perioadă de doi ani, din 2014 până în 2016 (TLTRO-I), iar Decizia (UE) 2016/810 a Băncii Centrale Europene (BCE/2016/10) (2) prevede o a doua serie de TLTRO, desfășurate din iunie 2016 până în martie 2017 (TLTRO-II).

                     (2)

                     La 7 martie 2019, în scopul îndeplinirii mandatului său de asigurare a stabilității prețurilor, Consiliul guvernatorilor a decis să lanseze o nouă serie de șapte operațiuni țintite de refinanțare pe termen mai lung (denumite în continuare „TLTRO-III”), care urmează să fie desfășurate din septembrie 2019 până în martie 2021, fiecare cu o scadență de doi ani. TLTRO-III urmăresc să contribuie la menținerea unor condiții favorabile de creditare bancară și să sprijine orientarea acomodativă a politicii monetare în statele membre a căror monedă este euro. Creditarea eligibilă în contextul acestei măsuri include creditele acordate sectorului privat nefinanciar, cu excepția creditelor pentru locuințe acordate gospodăriilor populației. Împreună cu alte măsuri non-standard existente, TLTRO-III sunt menite să contribuie la o întoarcere pe termen mediu a ratelor inflației la valori mai mici, dar apropiate de 2%.

                     (3)

                     Ca și în cazul primei și celei de a doua serii de TLTRO, pentru a facilita participarea instituțiilor care, din motive organizatorice, se împrumută de la Eurosistem prin utilizarea unei structuri de grup, participarea la TLTRO-III ar trebui să fie posibilă pe bază de grup sub rezerva anumitor condiții. Participarea pe bază de grup ar trebui să se desfășoare printr-un anumit membru al grupului și atunci când sunt îndeplinite condițiile stabilite. De asemenea, pentru a se aborda chestiunile referitoare la distribuția lichidității intragrup, în cazul grupurilor care sunt înființate pe baza legăturilor strânse dintre membri, toți membrii grupului ar trebui să confirme în mod oficial în scris participarea acestora la grup. Un grup TLTRO care a fost recunoscut în scopurile TLTRO-II în conformitate cu Decizia (UE) 2016/810 (BCE/2016/10) ar trebui să poată participa la TLTRO-III în calitate de grup TLTRO-III sub rezerva anumitor proceduri privind notificarea și recunoașterea.

                     (4)

                     Suma totală care poate fi împrumutată în cadrul tuturor TLTRO-III ar trebui determinată pe baza soldului de credite eligibile acordate sectorului privat nefinanciar al unui participant la data de 28 februarie 2019, ținând seama de orice sume împrumutate anterior de participantul la TLTRO-III în cadrul TLTRO-II în conformitate cu Decizia (UE) 2016/810 (BCE/2016/10) și încă nerambursate. În plus, creditele eligibile acordate sectorului privat nefinanciar care au fost autosecuritizate (respectiv, atunci când titlurile garantate cu active care rezultă din securitizare sunt păstrate în întregime), sub rezerva anumitor condiții, pot fi luate în considerare și în scopul calculării alocării de creditare a fiecărui participant. Aceasta va îmbunătăți relația dintre alocarea de creditare și furnizarea de creditare în economie.

                     (5)

                     Pentru fiecare TLTRO-III ar trebui aplicată o limită maximă a ofertei. Limitarea dimensiunii ofertelor urmărește să evite o concentrare excesivă a ofertelor în doar câteva operațiuni.

                     (6)

                     Rata dobânzii aplicabilă fiecărei TLTRO-III ar trebui determinată pe baza istoricului de credit al participantului în perioada 1 aprilie 2019-31 martie 2021 în conformitate cu principiile stabilite în prezenta decizie.

                     (7)

                     Fiecare TLTRO-III va avea o scadență de doi ani. Având în vedere scadența mai scurtă în comparație cu primele TLTRO și cu TLTRO-II, participanții nu ar trebui să dispună de opțiunea de a rambursa voluntar orice sume care au fost alocate în cadrul TLTRO-III înainte de scadența acestora.

                     (8)

                     Instituțiile care doresc să participe la TLTRO-III ar trebui să facă obiectul anumitor cerințe de raportare. Datele raportate vor fi utilizate: (a) pentru a determina alocarea de creditare; (b) pentru calcularea valorii de referință aplicabile; (c) pentru evaluarea performanțelor participanților față de valorile de referință ale acestora; și (d) în alte scopuri analitice, astfel cum poate fi necesar pentru îndeplinirea misiunilor Eurosistemului. De asemenea, se preconizează că băncile centrale naționale ale statelor membre a căror monedă este euro (denumite în continuare „BCN”) care primesc datele raportate pot să le comunice în cadrul Eurosistemului, în măsura și la nivelul necesar pentru punerea corespunzătoare în aplicare a cadrului TLTRO-III, precum și pentru analiza eficacității acestuia și în alte scopuri analitice ale Eurosistemului. Datele raportate pot fi partajate în cadrul Eurosistemului în scopul validării datelor furnizate.

                     (9)

                     Pentru a acorda instituțiilor de credit timp suficient pentru efectuarea pregătirilor operaționale pentru prima TLTRO-III, prezenta decizie ar trebui să intre în vigoare fără întârzieri nejustificate,

               ADOPTĂ PREZENTA DECIZIE:

            Articolul 1
            Definiții
            În sensul prezentei decizii, se aplică următoarele definiții:

                        1.

                        „creditare netă de referință” înseamnă valoarea creditării nete eligibile pe care un participant trebuie să o depășească în perioada 1 aprilie 2019-31 martie 2021 pentru a se califica pentru o rată a dobânzii la împrumuturile TLTRO-III ale participantului care este mai scăzută decât rata inițială aplicată și care se calculează în conformitate cu principiile și detaliile prevăzute la articolul 4 și, respectiv, în anexa I;

                        2.

                        „sold de referință” înseamnă suma dintre soldurile de credite eligibile ale unui participant la data de 31 martie 2019 și creditarea netă de referință a participantului, care se calculează în conformitate cu principiile și detaliile prevăzute la articolul 4 și, respectiv, în anexa I;

                        3.

                        „limita ofertei” înseamnă suma maximă care poate fi împrumutată de un participant în cadrul oricărei TLTRO-III, calculată în conformitate cu principiile și detaliile prevăzute la articolul 4 și, respectiv, în anexa I;

                        4.

                        „alocare de creditare” înseamnă suma totală care poate fi împrumutată de un participant în cadrul tuturor TLTRO-III, calculată în conformitate cu principiile și detaliile prevăzute la articolul 4 și, respectiv, în anexa I;

                        5.

                        „instituție de credit” înseamnă o instituție de credit, astfel cum este definită la articolul 2 punctul 14 din Orientarea (UE) 2015/510 a Băncii Centrale Europene (BCE/2014/60) (3);

                        6.

                        „deviere de la soldul de referință” înseamnă punctele procentuale cu care au crescut sau scăzut creditele eligibile ale unui participant acordate în perioada 1 aprilie 2019-31 martie 2021 în raport cu soldul de referință al acestuia, calculat în conformitate cu detaliile prevăzute la articolul 4 și în anexa I;

                        7.

                        „credite eligibile” înseamnă credite acordate societăților nefinanciare și gospodăriilor populației (inclusiv instituții fără scop lucrativ în serviciul gospodăriilor populației) rezidente, astfel cum se definește la articolul 1 punctul 4 din Regulamentul (CE) nr. 2533/98 al Consiliului (4), în statele membre a căror monedă este euro, cu excepția creditelor pentru locuințe acordate gospodăriilor populației, astfel cum se detaliază în anexa II;

                        8.

                        „creditare netă eligibilă” înseamnă creditare brută sub forma creditelor eligibile, net de rambursările soldurilor de credite eligibile într-o anumită perioadă, astfel cum se detaliază în anexa II;

                        9.

                        „societate vehicul investițional” (SVI) înseamnă o societate vehicul investițional, astfel cum este definită la articolul 1 punctul 1 din Regulamentul (UE) nr. 1075/2013 al Băncii Centrale Europene (BCE/2013/40) (5);

                        10.

                        „prima perioadă de referință” înseamnă perioada 1 aprilie 2018-31 martie 2019;

                        11.

                        „cod SVI” înseamnă un cod unic de identificare pentru o SVI din lista de SVI administrată și publicată de Banca Centrală Europeană (BCE) în scopuri statistice în conformitate cu articolul 3 din Regulamentul (UE) nr. 1075/2013 (BCE/2013/40);

                        12.

                        „ajustare de stimulare a ratei dobânzii” înseamnă reducerea, dacă este cazul, a ratei dobânzii aplicabile sumelor împrumutate în cadrul TLTRO-III, exprimată ca o fracțiune din diferența medie între nivelul maxim posibil al ratei dobânzii și nivelul minim posibil al ratei dobânzii, calculată în conformitate cu detaliile prevăzute în anexa I;

                        13.

                        „identificatorul persoanei juridice” (legal entity identifier – LEI) înseamnă un cod de referință alfanumeric în conformitate cu ISO 17442, care este atribuit unei persoane juridice;

                        14.

                        „instituție financiară monetară” (IFM) înseamnă o instituție financiară monetară, astfel cum este definită la articolul 1 litera (a) din Regulamentul (UE) nr. 1071/2013 al Băncii Centrale Europene (BCE/2013/33) (6);

                        15.

                        „cod IFM” înseamnă un cod unic de identificare pentru o IFM din lista de IFM administrată și publicată de Banca Centrală Europeană (BCE) în scopuri statistice în conformitate cu articolul 4 din Regulamentul (UE) nr. 1071/2013 (BCE/2013/33);

                        16.

                        „solduri de credite eligibile” înseamnă solduri de credite eligibile din bilanț, cu excluderea creditelor eligibile securitizate sau transferate în alt mod fără derecunoaștere din bilanț, astfel cum se detaliază în anexa II;

                        17.

                        „participant” înseamnă o contraparte eligibilă pentru operațiunile de piață monetară ale Eurosistemului în conformitate cu Orientarea (UE) 2015/510 (BCE/2014/60), care depune oferte în procedurile de licitație TLTRO-III în mod individual sau pe bază de grup ca instituție principală și care face obiectul tuturor drepturilor și obligațiilor asociate participării sale în procedurile de licitație TLTRO-III;

                        18.

                        „sold de referință” înseamnă suma soldurilor de credite eligibile și, la exercitarea opțiunii din articolul 6 alineatul (3), a soldurilor de credite eligibile autosecuritizate la data de 28 februarie 2019;

                        19.

                        „BCN relevantă” înseamnă, cu trimitere la un anumit participant, BCN a statului membru în care este stabilit un participant;

                        20.

                        „a doua perioadă de referință” înseamnă perioada 1 aprilie 2019-31 martie 2021;

                        21.

                        „securitizare” înseamnă o tranzacție care este: (a) o securitizare tradițională definită la articolul 2 alineatul (9) din Regulamentul (UE) 2017/2402 al Parlamentului European și al Consiliului (7); și/sau (b) o securitizare, astfel cum este definită la articolul 1 alineatul (2) din Regulamentul (UE) nr. 1075/2013 (BCE/2013/40) și care presupune transferul creditelor securitizate către o SVI;

                        22.

                        „credite eligibile autosecuritizate” înseamnă credite eligibile inițiate și securitizate de către un participant sau de către un membru al unui grup TLTRO-III, astfel încât titlurile garantate cu active rezultate din securitizare sunt păstrate în proporție de 100% de acest participant sau de către membrul grupului TLTRO-III.

            Articolul 2
            A treia serie de operațiuni țintite de refinanțare pe termen mai lung

               (1)   Eurosistemul desfășoară șapte TLTRO-III în conformitate cu calendarul orientativ pentru TLTRO-III publicat pe website-ul BCE.

               (2)   Fiecare TLTRO-III are scadența, fără a exista o opțiune de rambursare anticipată voluntară, la doi ani după data respectivă de decontare, într-o zi care coincide cu data decontării unei operațiuni principale de refinanțare a Eurosistemului, în conformitate cu calendarul orientativ pentru TLTRO-III publicat pe website-ul BCE.

               (3)   TLTRO-III sunt:

                           (a)

                           tranzacții reversibile de furnizare de lichiditate;

                           (b)

                           executate în mod descentralizat de către BCN;

                           (c)

                           executate prin licitații standard; și

                           (d)

                           executate sub forma unor proceduri de licitație la rată fixă.

               (4)   Pentru TLTRO-III se aplică condițiile standard în care BCN sunt pregătite să desfășoare operațiuni de creditare, cu excepția cazului în care se stabilește altfel în prezenta decizie. Condițiile includ procedurile de desfășurare a operațiunilor de piață monetară, criteriile de stabilire a eligibilității contrapărților și a colateralului în sensul operațiunilor de creditare ale Eurosistemului și sancțiunile aplicabile în caz de nerespectare a obligațiilor de către părți. Fiecare condiție este stabilită în cadrele juridice generale și temporare aplicabile operațiunilor de refinanțare și implementată în cadrele naționale contractuale și/sau de reglementare ale BCN.

               (5)   În cazul unui conflict între prezenta decizie și Orientarea (UE) 2015/510 (BCE/2014/60) sau orice alt act juridic al BCE care stabilește cadrul juridic aplicabil operațiunilor de refinanțare pe termen mai lung și/sau orice alte măsuri naționale de punere în aplicare a acestuia la nivel național, prevalează prezenta decizie.

            Articolul 3
            Participare

               (1)   Instituțiile pot participa la TLTRO-III pe bază individuală dacă sunt contrapărți eligibile pentru operațiunile de piață monetară ale Eurosistemului.

               (2)   Instituțiile pot participa la TLTRO-III pe bază de grup prin formarea unui grup TLTRO-III. Participarea pe bază de grup este relevantă în scopul calculării alocării de creditare și a valorilor de referință aplicabile, astfel cum sunt stabilite la articolul 4, și a obligațiilor de raportare asociate, astfel cum sunt stabilite la articolul 6. Participarea pe bază de grup face obiectul următoarelor restricții:

                           (a)

                           o instituție nu face parte din mai mult de un grup TLTRO-III;

                           (b)

                           o instituție care participă la TLTRO-III pe bază de grup nu poate participa pe bază individuală;

                           (c)

                           instituția desemnată ca instituție principală este singurul membru al grupului TLTRO-III care poate participa la procedurile de licitație TLTRO-III; și

                           (d)

                           componența și instituția principală a unui grup TLTRO-III rămân neschimbate pentru toate TLTRO-III, sub rezerva alineatelor (5) și (6) din prezentul articol.

               (3)   Pentru a participa la TLTRO-III printr-un grup TLTRO-III, sunt îndeplinite următoarele condiții.

                           (a)

                           Începând din ultima zi a lunii care precede solicitarea prevăzută la litera (d) din prezentul alineat, fiecare membru al unui anumit grup:

                                       (i)

                                       are o legătură strânsă cu alt membru al grupului în sensul „legăturii strânse” definite la articolul 138 din Orientarea (UE) 2015/510 (BCE/2014/60), iar referințele din acesta la „contraparte”, „garant”, „emitent” sau „debitor” se înțeleg ca referințe la un membru al grupului; sau

                                       (ii)

                                       constituie rezerve minime obligatorii în Eurosistem în conformitate cu Regulamentul (CE) nr. 1745/2003 al Băncii Centrale Europene (BCE/2003/9) (8) indirect prin alt membru al grupului sau este utilizat de alt membru al grupului pentru constituirea indirectă de rezerve minime obligatorii în Eurosistem.

                           (b)

                           Grupul desemnează un membru ca instituție principală pentru grup. Instituția principală este o contraparte eligibilă pentru operațiunile de piață monetară ale Eurosistemului.

                           (c)

                           Fiecare membru al grupului TLTRO-III este o instituție de credit cu sediul într-un stat membru a cărui monedă este euro și care îndeplinește criteriile prevăzute la articolul 55 literele (a), (b) și (c) din Orientarea (UE) 2015/510 (BCE/2014/60).

                           (d)

                           Sub rezerva literei (e), instituția principală solicită BCN a acesteia participarea pe bază de grup în conformitate cu calendarul orientativ pentru TLTRO-III publicat pe website-ul BCE. Solicitarea include:

                                       (i)

                                       denumirea instituției principale;

                                       (ii)

                                       o listă de coduri IFM și denumiri ale tuturor instituțiilor care urmează a fi incluse în grupul TLTRO-III;

                                       (iii)

                                       o explicație a temeiului unei solicitări de grup, inclusiv o listă a legăturilor strânse și/sau a relațiilor privind constituirea indirectă a rezervelor dintre membrii grupului, identificând fiecare membru prin codul IFM al acestuia;

                                       (iv)

                                       în cazul membrilor grupului care îndeplinesc condițiile prevăzute la litera (a) punctul (ii): o confirmare scrisă de la instituția principală care să ateste că fiecare membru al grupului TLTRO-III al acesteia a decis oficial să facă parte din grupul TLTRO-III în cauză și să nu participe la TLTRO-III ca o contraparte individuală sau ca membru al oricărui alt grup TLTRO-III, împreună cu dovezi corespunzătoare privind depunerea de către semnatarii autorizați a confirmării scrise a instituției principale. O instituție principală poate efectua confirmarea necesară pentru membrii grupului TLTRO-III al acesteia atunci când există acorduri în acest sens, precum cele pentru constituirea indirectă a rezervelor minime obligatorii în conformitate cu articolul 10 alineatul (2) din Regulamentul (CE) nr. 1745/2003 (BCE/2003/9), care prevăd în mod expres că membrii relevanți ai grupului participă la operațiunile de piață monetară ale Eurosistemului exclusiv prin instituția principală. BCN relevantă, în cooperare cu BCN ale membrilor relevanți ai grupului, poate verifica validitatea confirmării scrise în cauză; și

                                       (v)

                                       în cazul unui membru al grupului căruia i se aplică litera (a) punctul (i): 1. o confirmare scrisă din partea membrului relevant al grupului cu privire la decizia sa oficială de a face parte din grupul TLTRO-III în cauză și de a nu participa la TLTRO-III ca o contraparte individuală sau ca membru al oricărui alt grup TLTRO-III; și 2. dovezi corespunzătoare, confirmate de BCN a membrului relevant al grupului, cu privire la luarea acestei decizii oficiale la cel mai înalt nivel decizional din structura membrului, precum consiliul de administrație sau echivalent, în conformitate cu orice dispoziții legale aplicabile.

                           (e)

                           Un grup TLTRO-II recunoscut în scopurile TLTRO-II în conformitate cu Decizia (UE) 2016/810 (BCE/2016/10) poate participa la TLTRO-III ca un grup TLTRO-III, cu condiția ca instituția principală a acestuia să depună o notificare scrisă în acest sens către BCN relevantă, în conformitate cu calendarul orientativ pentru TLTRO-III publicat pe website-ul BCE. Notificarea include:

                                       (i)

                                       o listă a membrilor grupului TLTRO-II care au decis în mod oficial să fie membri ai grupului TLTRO-III în cauză și să nu participe la TLTRO-III în calitate de contrapărți individuale sau ca membri ai oricărui alt grup TLTRO-III. În cazul membrilor grupului care îndeplinesc condițiile prevăzute la litera (a) punctul (ii), instituția principală poate transmite notificarea necesară atunci când există acorduri în acest sens, astfel cum se prevede la litera (d) punctul (iv), care stabilesc în mod expres că membrii relevanți ai grupului participă la operațiunile de piață monetară ale Eurosistemului exclusiv prin instituția principală. BCN relevantă, în cooperare cu BCN ale membrilor relevanți ai grupului, poate verifica validitatea acestei liste; și

                                       (ii)

                                       dovezi corespunzătoare, astfel cum pot fi cerute de BCN a instituției principale, privind depunerea de către semnatari autorizați.

                           (f)

                           Instituția principală obține o confirmare de la BCN a acesteia potrivit căreia grupul TLTRO-III a fost recunoscut. Înainte de emiterea confirmării, BCN relevantă poate solicita instituției principale orice informații suplimentare relevante pentru evaluarea de către aceasta a grupului TLTRO-III potențial. În evaluarea unei solicitări de grup, BCN relevantă ia, de asemenea, în considerare orice evaluări de către BCN ale membrilor grupului, în măsura în care este necesar, precum verificarea documentației transmise în conformitate cu literele (d) sau (e), după caz.

                     În sensul prezentei decizii, instituțiile de credit care fac obiectul supravegherii consolidate, inclusiv sucursalele aceleiași instituții de credit, sunt considerate și candidați adecvați pentru recunoașterea grupurilor TLTRO-III și trebuie să respecte condițiile prevăzute în prezentul articol mutatis mutandis. Aceasta facilitează formarea grupurilor TLTRO-III între astfel de instituții, atunci când acestea fac parte din aceeași entitate juridică. În scopul confirmării formării sau modificării componenței unui grup TLTRO-III de această natură, se aplică alineatul (3) litera (d) punctul (v) și, respectiv, alineatul (6) litera (b) punctul (ii) subpunctul 5.

               (4)   În cazul în care una sau mai multe instituții incluse în solicitarea de recunoaștere a grupului TLTRO-III nu îndeplinesc condițiile de la alineatul (3), BCN relevantă poate respinge parțial solicitarea grupului propus. În acest caz, instituțiile care depun solicitarea pot decide să acționeze ca un grup TLTRO-III cu componența limitată la membrii grupului care îndeplinesc condițiile necesare sau să retragă solicitarea de recunoaștere a grupului TLTRO-III.

               (5)   În cazuri excepționale, din motive obiective, Consiliul guvernatorilor poate decide să deroge de la condițiile stabilite la alineatele (2) și (3).

               (6)   Fără a aduce atingere alineatului (5), componența unui grup recunoscut în conformitate cu alineatul (3) se poate schimba în următoarele circumstanțe:

                           (a)

                           Un membru este exclus din grupul TLTRO-III dacă nu mai îndeplinește cerințele de la alineatul (3) literele (a) sau (c). BCN a membrului relevant al grupului informează instituția principală cu privire la neîndeplinirea acestor cerințe de către membrul grupului.
                           În aceste cazuri, instituția principală în cauză notifică BCN relevantă cu privire la modificarea statutului membrului grupului său.

                           (b)

                           În cazul în care, în legătură cu grupul TLTRO-III, au fost stabilite legături strânse sau constituiri indirecte de rezerve minime obligatorii în Eurosistem, suplimentare, după ultima zi a lunii care precede solicitarea menționată la alineatul (3) litera (d), componența grupului TLTRO-III se poate modifica, pentru a permite adăugarea unui membru nou, cu următoarele condiții:

                                       (i)

                                       instituția principală solicită BCN a acesteia recunoașterea modificării componenței grupului TLTRO-III în conformitate cu calendarul orientativ pentru TLTRO-III publicat pe website-ul BCE;

                                       (ii)

                                       solicitarea menționată la punctul (i) include:

                                                   1.

                                                   denumirea instituției principale;

                                                   2.

                                                   lista de coduri IFM și denumiri ale tuturor instituțiilor care urmează a fi incluse în noua componență a grupului TLTRO-III;

                                                   3.

                                                   o explicație a temeiului solicitării, inclusiv detalii ale modificărilor aduse legăturilor strânse și/sau relațiilor privind constituirea indirectă a rezervelor dintre membrii grupului, identificând fiecare membru prin codul IFM al acestuia;

                                                   4.

                                                   în cazul membrilor grupului cărora li se aplică alineatul (3) litera (a) punctul (ii): o confirmare scrisă de la instituția principală care să ateste că fiecare membru al propriului grup TLTRO-III a decis oficial să facă parte din grupul TLTRO-III în cauză și să nu participe la TLTRO-III ca o contraparte individuală sau ca membru al oricărui alt grup TLTRO-III. O instituție principală poate efectua certificarea necesară pentru membrii grupului TLTRO-III al acesteia atunci când există acorduri în acest sens, precum cele pentru constituirea indirectă a rezervelor minime obligatorii în conformitate cu articolul 10 alineatul (2) din Regulamentul (CE) nr. 1745/2003 (BCE/2003/9), care prevăd în mod expres că membrii relevanți ai grupului participă la operațiunile de piață monetară ale Eurosistemului exclusiv prin instituția principală. BCN relevantă, în cooperare cu BCN ale membrilor relevanți ai grupului, poate verifica validitatea acestei confirmări scrise; și

                                                   5.

                                                   în cazul membrilor grupului cărora li se aplică alineatul (3) litera (a) punctul (i), o confirmare scrisă de la fiecare membru suplimentar cu privire la decizia sa oficială să facă parte din grupul TLTRO-III în cauză și să nu participe la TLTRO-III ca o contraparte individuală sau ca membru al oricărui alt grup TLTRO-III, precum și o confirmare scrisă din partea fiecărui membru al grupului TLTRO-III, inclus atât în componența veche, cât și în cea nouă, cu privire la decizia sa oficială de a fi de acord cu componența nouă a grupului TLTRO-III, împreună cu dovezi corespunzătoare, confirmate de BCN a membrului relevant al grupului, astfel cum se detaliază la alineatul (3) litera (d) punctul (v); și

                                       (iii)

                                       instituția principală a obținut o confirmare de la BCN a acesteia potrivit căreia grupul TLTRO-III modificat a fost recunoscut. Înainte de emiterea confirmării, BCN relevantă poate solicita instituției principale orice informații suplimentare relevante pentru evaluarea de către aceasta a noii componențe a grupului TLTRO-III. În evaluarea unei solicitări de grup, BCN relevantă trebuie, de asemenea, să ia în considerare orice evaluări ale BCN ale membrilor grupului, în măsura în care este necesar, precum verificarea documentației transmise în conformitate cu punctul (ii).

                           (c)

                           În cazul în care, în legătură cu grupul TLTRO-III, are loc o fuziune, achiziție sau divizare care implică membrii grupului TLTRO-III după ultima zi a lunii care precede solicitarea menționată la alineatul (3) litera (d), iar această operațiune nu conduce la o modificare a setului de credite eligibile, componența grupului TLTRO-III se poate modifica pentru a reflecta fuziunea, achiziția sau divizarea, după caz, sub rezerva îndeplinirii condițiilor de la litera (b).

               (7)   Atunci când modificările componenței unui grup TLTRO-III au fost acceptate de Consiliul guvernatorilor în conformitate cu alineatul (5) sau modificările componenței grupurilor TLTRO-III au avut loc în conformitate cu alineatul (6), cu excepția cazului în care Consiliul guvernatorilor decide altfel, se aplică următoarele:

                           (a)

                           în ceea ce privește modificările pentru care se aplică alineatul (5), alineatul (6) litera (b) sau alineatul (6) litera (c), instituția principală poate participa la o TLTRO-III pe baza componenței noi a grupului TLTRO-III al acesteia numai după ce a obținut o confirmare din partea băncii sale centrale naționale cu privire la recunoașterea componenței noi a grupului TLTRO-III; și

                           (b)

                           o instituție care nu mai este un membru al unui grup TLTRO-III nu mai participă la alt TLTRO-III, fie individual, fie ca membru al altui grup TLTRO-III, cu excepția cazului în care depune o nouă solicitare de participare în conformitate cu alineatele (1), (3) sau (6).

               (8)   În cazul în care o instituție principală își pierde eligibilitatea ca o contraparte pentru operațiunile de piață monetară ale Eurosistemului, grupul TLTRO-III al acesteia nu mai este recunoscut, iar această instituție principală este obligată să ramburseze toate sumele împrumutate în cadrul TLTRO-III.

            Articolul 4
            Alocarea de creditare, limita ofertei și valori de referință

               (1)   Alocarea de creditare aplicabilă unui participant individual se calculează pe baza datelor de creditare privind soldul de referință al participantului individual. Alocarea de creditare aplicabilă unui participant care este instituția principală a unui grup TLTRO-III se calculează pe baza datelor agregate de creditare privind soldul de referință pentru toți membrii grupului TLTRO-III.

               (2)   Alocarea de creditare a fiecărui participant este egală cu 30% din soldul său total de referință minus orice sumă împrumutată anterior de acest participant la TLTRO-III în cadrul TLTRO-II în conformitate cu Decizia (UE) 2016/810 (BCE/2016/10) și încă în curs la data decontării unei TLTRO-III, ținând seama de orice notificare cu caracter juridic obligatoriu de rambursare anticipată depusă de participant în conformitate cu articolul 6 din Decizia (UE) 2016/810 (BCE/2016/10). Calculele tehnice relevante sunt descrise în anexa I.

               (3)   În cazul în care membrul unui grup TLTRO recunoscut în scopurile TLTRO-II în conformitate cu Decizia (UE) 2016/810 (BCE/2016/10) nu dorește să fie membru al respectivului grup TLTRO-III, în scopul calculării alocării de creditare TLTRO-III pentru instituția de credit ca participant individual se consideră că această instituție a împrumutat în cadrul TLTRO-II o sumă egală cu suma împrumutată de instituția principală a grupului TLTRO-II în cadrul TLTRO-II și încă în curs la data decontării unei TLTRO-III, multiplicată cu ponderea creditelor eligibile ale membrului în cele ale grupului TLTRO-II la data de 31 ianuarie 2016. Această din urmă sumă va fi scăzută din suma pe care respectivul grup TLTRO-III se consideră că a împrumutat-o în cadrul TLTRO-II în scopul calculării alocării de creditare TLTRO-III a instituției principale.

               (4)   Limita ofertei fiecărui participant pentru fiecare TLTRO-III este egală cu: (i) alocarea de creditare a acestuia redusă cu sumele împrumutate în cadrul TLTRO-III anterioare; sau (ii) o zecime din soldul total de referință al acestuia, reținându-se valoarea cea mai mică. Această sumă este considerată a reprezenta o limită maximă a ofertei pentru fiecare participant și se aplică regulile aplicabile ofertelor care depășesc limita maximă a ofertei, astfel cum sunt stabilite la articolul 36 din Orientarea (UE) 2015/510 (BCE/2014/60). Calculele tehnice relevante sunt descrise în anexa I.

               (5)   Creditarea netă de referință a unui participant se determină pe baza creditării nete eligibile din prima perioadă de referință, după cum urmează:

                           (a)

                           pentru participanții care raportează creditare netă eligibilă pozitivă sau zero în prima perioada de referință, creditarea netă de referință este zero;

                           (b)

                           pentru participanții care raportează creditare netă eligibilă negativă în prima perioadă de referință, creditarea netă de referință este egală cu creditarea netă eligibilă pentru prima perioadă de referință.

                     Calculele tehnice relevante sunt descrise în anexa I. Creditarea netă de referință pentru participanții care au primit licențe bancare după 28 februarie 2019 este zero, cu excepția cazului în care Consiliul guvernatorilor, în circumstanțe în care se justifică în mod obiectiv, decide altfel.

               (6)   Soldul de referință al unui participant se determină drept suma dintre soldurile de credite eligibile la data de 31 martie 2019 și creditarea netă de referință. Calculele tehnice relevante sunt descrise în anexa I.

            Articolul 5
            Dobânzi

               (1)   Sub rezerva alineatului (2), rata dobânzii aplicabilă sumei împrumutate în cadrul fiecărei TLTRO-III este stabilită la un nivel de 10 puncte de bază peste rata medie a operațiunii principale de refinanțare pe durata respectivei TLTRO-III.

               (2)   Rata dobânzii aplicabilă sumelor împrumutate de participanți a căror creditare netă eligibilă în a doua perioadă de referință depășește creditarea netă de referință a acestora este mai mică decât rata prevăzută la alineatul (1) și poate scădea până la un nivel de 10 puncte de bază peste rata medie a facilității de depozit pe durata respectivei TLTRO-III, în funcție de devierea de la soldul de referință. Detaliile și calculele sunt descrise în anexa I.

               (3)   Devierea de la soldul de referință, ajustarea de stimulare a ratei dobânzii rezultată, dacă este cazul, și ratele finale ale dobânzii sunt comunicate participanților în conformitate cu calendarul orientativ pentru TLTRO-III publicat pe website-ul BCE.

               (4)   Arieratele sunt purtătoare de dobânzi la scadența fiecărei TLTRO-III.

               (5)   În cazul în care, din cauza adoptării măsurilor reparatorii disponibile unei BCN în conformitate cu reglementările sau contractele sale, un participant este obligat să ramburseze soldurile TLTRO-III înainte ca devierea de la soldul de referință și ajustarea de stimulare a ratei dobânzii rezultată, dacă este cazul, să fie comunicate acestui participant, rata dobânzii aplicabilă sumelor împrumutate de acest participant în cadrul fiecărei TLTRO-III este stabilită la un nivel de 10 puncte de bază peste rata medie a operațiunii principale de refinanțare pe durata TLTRO-III relevante până la data la care efectuarea rambursării a fost solicitată de BCN. În cazul în care această rambursare este solicitată după devierea de la soldul de referință, iar ajustarea de stimulare a ratei dobânzii rezultată, dacă este cazul, a fost comunicată participantului, rata dobânzii aplicabilă sumelor împrumutate de acest participant în cadrul fiecărei TLTRO-III se stabilește ținând seama de devierea de la soldul de referință.

            Articolul 6
            Cerințe de raportare

               (1)   Fiecare participant la TLTRO-III transmite BCN relevante datele identificate în modelele de raportare prevăzute în anexa II, după cum urmează:

                           (a)

                           soldul de referință în scopul stabilirii alocării de creditare și a limitelor ofertei participantului, precum și date referitoare la prima perioadă de referință în scopul stabilirii valorilor de referință ale participantului (denumit în continuare „primul raport”); și

                           (b)

                           datele referitoare la a doua perioadă de referință în scopul stabilirii ratelor dobânzii aplicabile (denumite în continuare „al doilea raport”).

               (2)   Datele sunt furnizate în conformitate cu:

                           (a)

                           calendarul orientativ pentru TLTRO-III publicat pe website-ul BCE;

                           (b)

                           orientările stabilite în anexa II; și

                           (c)

                           standardele minime de acuratețe și conformitate cu conceptele specificate în anexa IV la Regulamentul (UE) nr. 1071/2013 (BCE/2013/33).

               (3)   Participanții care intenționează să includă credite eligibile autosecuritizate în scopul calculării alocării de creditare a acestora își exercită această opțiune furnizând posturile suplimentare referitoare la toate creditele eligibile autosecuritizate, astfel cum se detaliază în anexa II, împreună cu evaluarea de către auditor a acestor posturi suplimentare, în conformitate cu următoarele reguli:

                           (a)

                           Participanții care participă la prima sau la a doua operațiune TLTRO-III pot participa pe baza unui prim raport care omite posturile suplimentare. Cu toate acestea, pentru includerea creditelor autosecuritizate în calcularea alocării de creditare și a limitelor ofertelor aferente acestora la a doua sau la a treia operațiune, posturile suplimentare și evaluarea de către auditorul respectiv a posturilor suplimentare sunt puse la dispoziție BCN relevante înainte de termenul pentru primul raport pentru fiecare dintre aceste operațiuni prevăzute în calendarul orientativ pentru TLTRO-III publicat pe website-ul BCE.

                           (b)

                           Participanții care participă pentru prima dată la a treia operațiune TLTRO-III sau la operațiuni ulterioare pun la dispoziție BCN relevante, până la termenul relevant prevăzut în calendarul orientativ pentru TLTRO-III publicat pe website-ul BCE, atât primul raport, inclusiv posturile suplimentare, cât și evaluarea de către auditorul respectiv a posturilor suplimentare.

               (4)   Termenii utilizați în raportul depus de participanți se interpretează în conformitate cu definițiile acestor termeni din Regulamentul (UE) nr. 1071/2013 (BCE/2013/33).

               (5)   Instituțiile principale ale grupurilor TLTRO-III depun rapoarte care reflectă date agregate pentru toți membrii grupului TLTRO-III. În plus, BCN a instituției principale sau BCN a unui membru al unui grup TLTRO-III poate, în coordonare cu BCN a instituției principale, să ceară instituției principale să depună date dezagregate pentru fiecare membru individual al grupului.

               (6)   Fiecare participant se asigură că un auditor extern evaluează calitatea datelor depuse în conformitate cu alineatele (1)-(3) în conformitate cu următoarele reguli:

                           (a)

                           evaluarea de către auditor a primului raport este pusă la dispoziția BCN relevante până la termenul relevant prevăzut în calendarul orientativ pentru TLTRO-III publicat pe website-ul BCE;

                           (b)

                           rezultatele evaluării auditorului pentru al doilea raport sunt puse la dispoziția BCN relevante până la termenul relevant prevăzut în calendarul orientativ pentru TLTRO-III publicat pe website-ul BCE;

                           (c)

                           evaluările auditorului se axează pe cerințele prevăzute la alineatele (2) și (4). În special, auditorul:

                                       (i)

                                       evaluează acuratețea datelor furnizate prin verificarea îndeplinirii criteriilor de eligibilitate de către setul de credite eligibile ale participantului, inclusiv, în cazul unei instituții principale, creditele eligibile ale membrilor grupului său TLTRO-III;

                                       (ii)

                                       verifică respectarea de către datele raportate a orientărilor detaliate în anexa II și a conceptelor introduse de Regulamentul (UE) nr. 1071/2013 (BCE/2013/33);

                                       (iii)

                                       se asigură că datele raportate sunt consecvente cu datele elaborate în conformitate cu Regulamentul (UE) nr. 1071/2013 (BCE/2013/33);

                                       (iv)

                                       verifică existența controalelor și a procedurilor necesare pentru a valida integritatea, acuratețea și consecvența datelor; și

                                       (v)

                                       în ceea ce privește posturile suplimentare, se asigură, prin intermediul unei proceduri de angajare a unei asigurări pozitive, respectiv o procedură care certifică faptul că datele raportate sunt exacte și relevante, că creditele eligibile autosecuritizate incluse în scopul calculării soldului de referință al unui participant corespund titlurilor garantate cu active relevante păstrate în proporție de 100% de participantul respectiv sau de membrul grupului TLTRO-III care a inițiat creditele eligibile autosecuritizate.

                                 În cazul unei participări pe bază de grup, rezultatele evaluărilor auditorului sunt transmise BCN ale celorlalți membri ai grupului TLTRO-III. La cererea BCN a participantului, rezultatele detaliate ale evaluărilor desfășurate în temeiul prezentului alineat sunt transmise BCN respective și, în cazul unei participări pe bază de grup, sunt ulterior transmise BCN ale membrilor grupului;

                           (d)

                           evaluările auditorului conțin cel puțin următoarele elemente:

                                       (i)

                                       tipul de procedură de audit aplicată;

                                       (ii)

                                       perioada acoperită de audit;

                                       (iii)

                                       documentația analizată;

                                       (iv)

                                       descriere a metodelor urmate de auditori pentru a îndeplini atribuțiile descrise în articolul 6 alineatul (6) litera (c);

                                       (v)

                                       după caz, identificatorii (coduri SVI și/sau LEI, după caz) fiecărui vehicul de securitizare care deține creditele eligibile autosecuritizate menționate la litera (c) punctul (v) și codul IFM al participantului sau membrului grupului TLTRO-III care a inițiat creditele eligibile autosecuritizate;

                                       (vi)

                                       corecțiile efectuate, dacă este cazul, după aplicarea metodelor descrise la punctul (iv);

                                       (vii)

                                       confirmarea faptului că datele incluse în modelele de raportare corespund informațiilor cuprinse în sistemele interne ale participanților; și

                                       (viii)

                                       observații sau evaluări finale ca rezultat al auditului extern.

                     Eurosistemul poate oferi orientări suplimentare privind modul în care trebuie să se desfășoare evaluarea de către auditor, caz în care participanții se asigură că această orientare este aplicată de auditori în cursul evaluării pe care o efectuează.

               (7)   Sub rezerva alineatului 8, în urma unei modificări a componenței grupului TLTRO-III sau a unei reorganizări a societății, precum o fuziune, achiziție sau divizare (inclusiv una care rezultă din rezoluția sau lichidarea participantului), care afectează setul de credite eligibile ale participantului, se depune un prim raport revizuit, în conformitate cu instrucțiunile primite de la BCN a participantului. BCN relevantă evaluează impactul revizuirii și ia măsurile corespunzătoare. Aceste acțiuni pot include o cerință de rambursare a sumelor împrumutate, care, luând în considerare modificarea componenței grupului TLTRO-III sau reorganizarea întreprinderii, depășesc alocarea de creditare relevantă. Participantul în cauză, care poate include o entitate nou înființată după reorganizarea societății, furnizează toate informațiile suplimentare solicitate de BCN relevantă necesare pentru evaluarea impactului revizuirii.

               (8)   Prin derogare de la alineatul (7), revizuirea primului raport nu este necesară, însă impactul relevant asupra creditelor eligibile poate fi înregistrat în schimb ca o ajustare în al doilea raport în cazurile în care:

                           (a)

                           reorganizarea societății implică instituții care înainte de reorganizarea societății erau supuse unor măsuri de supraveghere sau de rezoluție, iar aceste măsuri, astfel cum au fost confirmate de BCN relevantă, le-au afectat efectiv capacitatea de a acorda credite cel puțin pentru o jumătate din a doua perioadă de referință;

                           (b)

                           reorganizarea societății presupune o achiziție de către un participant care a fost încheiată în ultimele șase luni ale celei de a doua perioade de referință; sau

                           (c)

                           BCN relevantă evaluează impactul modificării componenței grupului sau al reorganizării societății în sensul că nu presupune un raport revizuit.

                     Pentru cazurile (b) și (c), participanții pot totuși opta să revizuiască primul raport pentru a ține seama de reorganizările societăților.

               (9)   Datele furnizate de participanți în conformitate cu prezentul articol pot fi utilizate de Eurosistem pentru punerea în aplicare a cadrului TLTRO-III, precum și pentru analiza eficacității cadrului și pentru alte scopuri analitice ale Eurosistemului. Pentru aceste scopuri, BCN care primesc datele raportate în conformitate cu prezentul articol pot să le comunice în cadrul Eurosistemului. Datele raportate în conformitate cu prezentul articol pot fi, de asemenea, partajate în cadrul Eurosistemului în scopul validării datelor furnizate.

            Articolul 7
            Nerespectarea cerințelor de raportare

               (1)   Atunci când un participant nu depune un raport sau nu îndeplinește cerințele de audit ori când sunt identificate erori în datele raportate, se aplică următoarele:

                           (a)

                           În cazul în care un participant nu pune primul raport la dispoziția BCN relevante până la termenul corespunzător, alocarea sa de creditare este stabilită la zero.

                           (b)

                           În cazul în care un participant nu pune rezultatele evaluării de către auditor a primului raport la dispoziția BCN relevante până la termenul relevant prevăzut în calendarul orientativ pentru TLTRO-III publicat pe website-ul BCE, participantul rambursează toate soldurile împrumutate în temeiul TLTRO-III în ziua decontării următoarei operațiuni principale de refinanțare la o rată a dobânzii corespunzătoare unui nivel de 10 puncte de bază peste rata medie a operațiunii principale de refinanțare pe durata fiecărei TLTRO-III respective.

                           (c)

                           În cazul în care un participant nu pune al doilea raport la dispoziția BCN relevante până la termenul relevant, sumelor împrumutate de acest participant în temeiul TLTRO-III li se aplică rata dobânzii corespunzătoare unui nivel de 10 puncte de bază peste rata medie a operațiunii principale de refinanțare pe durata fiecărei TLTRO-III respective, împreună cu o penalitate zilnică suplimentară de 500 EUR până la depunerea celui de-al doilea raport, până la un nivel maxim de 15 000 EUR. Penalitatea se acumulează și se datorează la primirea de către BCN relevantă a celui de-al doilea raport sau atunci când a fost atinsă penalitatea maximă, în cazul în care al doilea raport încă nu a fost primit până atunci.

                           (d)

                           În cazul în care un participant nu pune rezultatele evaluării de către auditor a celui de-al doilea raport la dispoziția BCN relevante până la termenul relevant, sumelor împrumutate de acest participant în cadrul TLTRO-III li se aplică rata dobânzii corespunzătoare unui nivel de 10 puncte de bază peste rata medie a operațiunii principale de refinanțare pe durata fiecărei TLTRO-III respective.

                           (e)

                           În cazul în care un participant nu respectă în alt mod obligațiile prevăzute la articolul 6 alineatele (6) sau (7), sumelor împrumutate de acest participant în cadrul TLTRO-III li se aplică rata dobânzii corespunzătoare unui nivel de 10 puncte de bază peste rata medie a operațiunii principale de refinanțare pe durata fiecărei TLTRO-III respective.

                           (f)

                           În cazul în care un participant, în legătură cu auditul menționat la articolul 6 alineatul (6) sau prin orice alte mijloace, identifică erori în datele depuse în rapoarte, inclusiv inexactități sau omisiuni, acesta notifică BCN relevantă în acest sens în cel mai scurt timp posibil. Atunci când BCN relevantă a fost notificată cu privire la astfel de erori, inexactități sau omisiuni sau atunci când aceasta ia la cunoștință de aceste erori, inexactități sau omisiuni în alt mod: (i) participantul transmite în cel mai scurt timp posibil toate informațiile suplimentare solicitate de BCN relevantă necesare pentru evaluarea impactului erorilor, inexactităților sau omisiunilor în cauză; și (ii) BCN relevantă poate lua măsuri corespunzătoare, care pot include o recalculare a valorilor relevante, care, la rândul său, poate afecta rata dobânzii aplicată împrumuturilor participantului în cadrul TLTRO-III, și o cerință de rambursare a sumelor împrumutate care, din cauza erorii, inexactității sau omisiunii, depășesc alocarea de creditare a participantului.

               (2)   Alineatul (1) nu aduce atingere niciunei sancțiuni care poate fi impusă în conformitate cu Decizia BCE/2010/10 (9) în ceea ce privește obligațiile de raportare stabilite în Regulamentul (UE) nr. 1071/2013 (BCE/2013/33).

            Articolul 8
            Intrarea în vigoare
            Prezenta decizie intră în vigoare la 3 august 2019.

            Adoptată la Frankfurt pe Main, 22 iulie 2019.

                  Președintele BCE

               Mario DRAGHI

            (1)  Decizia BCE/2014/34 din 29 iulie 2014 privind măsuri legate de operațiuni țintite de refinanțare pe termen mai lung (JO L 258, 29.8.2014, p. 11).

            (2)  Decizia (UE) 2016/810 a Băncii Centrale Europene din 28 aprilie 2016 privind o a doua serie de operațiuni țintite de refinanțare pe termen mai lung (BCE/2016/10) (JO L 132, 21.5.2016, p. 107).

            (3)  Orientarea (UE) 2015/510 a Băncii Centrale Europene din 19 decembrie 2014 privind punerea în aplicare a cadrului de politică monetară a Eurosistemului (BCE/2014/60) (JO L 91, 2.4.2015, p. 3).

            (4)  Regulamentul (CE) nr. 2533/98 al Consiliului din 23 noiembrie 1998 privind colectarea informațiilor statistice de către Banca Centrală Europeană (JO L 318, 27.11.1998, p. 8).

            (5)  Regulamentul (UE) nr. 1075/2013 al Băncii Centrale Europene din 18 octombrie 2013 privind statisticile referitoare la activele și pasivele societăților vehicul investițional angajate în tranzacții de securitizare (BCE/2013/40) (JO L 297, 7.11.2013, p. 107).

            (6)  Regulamentul (UE) nr. 1071/2013 al Băncii Centrale Europene din 24 septembrie 2013 privind bilanțul sectorului instituții financiare monetare (BCE/2013/33) (JO L 297, 7.11.2013, p. 1).

            (7)  Regulamentul (UE) 2017/2402 al Parlamentului European și al Consiliului din 12 decembrie 2017 de stabilire a unui cadru general privind securitizarea și de creare a unui cadru specific pentru o securitizare simplă, transparentă și standardizată, și de modificare a Directivelor 2009/65/CE, 2009/138/CE și 2011/61/UE, precum și a Regulamentelor (CE) nr. 1060/2009 și (UE) nr. 648/2012 (JO L 347, 28.12.2017, p. 35).

            (8)  Regulamentul (CE) nr. 1745/2003 al Băncii Centrale Europene din 12 septembrie 2003 privind aplicarea rezervelor minime obligatorii (BCE/2003/9) (JO L 250, 2.10.2003, p. 10).

            (9)  Decizia BCE/2010/10 din 19 august 2010 privind nerespectarea cerințelor de raportare statistică (JO L 226, 28.8.2010, p. 48).

            ANEXA I

               DESFĂȘURAREA CELEI DE A TREIA SERII DE OPERAȚIUNI ȚINTITE DE REFINANȚARE PE TERMEN MAI LUNG

            1.   Calcularea alocării de creditare și a limitei ofertei

            Participanții la o operațiune din a treia serie de operațiuni țintite de refinanțare pe termen mai lung (TLTRO-III), acționând pe bază individuală sau ca instituție principală a unui grup TLTRO-III, fac obiectul unei alocări de creditare. Alocarea de creditare calculată va fi rotunjită în plus până la următorul multiplu de 10 000 EUR.
            Alocarea de creditare aplicabilă unui participant individual la TLTRO-III se calculează pe baza soldului de referință care cuprinde soldul de credite eligibile și, la exercitarea opțiunii de la articolul 6 alineatul (3), de credite eligibile autosecuritizate la data de 28 februarie 2019. Alocarea de creditare aplicabilă instituției principale a unui grup TLTRO-III se calculează pe baza soldului de referință al tuturor membrilor acestui grup TLTRO-III.
            Alocarea de creditare este egală cu 30% din soldul de referință referitor la participant (1), minus sumele împrumutate de participant în operațiunile țintite de refinanțare pe termen mai lung în conformitate cu Decizia (UE) 2016/810 (BCE/2016/10) (TLTRO-II) și încă în curs la data decontării TLTRO-III respective, sau zero, dacă această valoare este negativă, respectiv:

               BAk
                = max(0,3 × ORFeb

               2019 – OBk
               , 0) pentru k = 1,…,7,
            unde BAk
                este alocarea de creditare în TLTRO-III k (cu k = 1,…,7), ORFeb

               2019 este soldul de referință la data de 28 februarie 2019, iar OB
               k este suma împrumutată de participant în TLTRO-II și încă în curs la data decontării TLTRO-III k.
            Limita ofertei aplicabilă fiecărui participant în fiecare TLTRO-III este: a) alocarea de creditare a acestuia BAk
               , minus sumele împrumutate în cadrul TLTRO-III anterioare; sau b) o zecime din soldul total de referință al acestuia, reținându-se valoarea cea mai mică. Fie Ck
                ≥ 0 creditarea unui participant în TLTRO-III k; atunci Ck
                ≤ BLk
               , unde BLk
                este limita ofertei pentru acest participant în operațiunea k, care este definită după cum urmează:

               BL
               1 = min(BA
               1, 0,1 × ORFeb

               2019)
            și

            pentru k = 2,…,7.
            2.   Calcularea valorilor de referință

            Fie NLm
                creditarea netă eligibilă a unui participant în luna calendaristică m, calculată ca fluxul brut de credite eligibile noi al participantului în acea lună, minus rambursările de credite eligibile, astfel cum sunt definite în anexa II.
            Fie NLB creditarea netă de referință pentru acest participant. Aceasta este definită după cum urmează:

               NLB = min (NLApr

               2018 + NLMay

               2018 + … + NLMar

               2019, 0)
            Acest lucru presupune că, în cazul în care participantul are o creditare netă eligibilă pozitivă sau zero în prima perioadă de referință, atunci NLB = 0. În cazul în care, totuși, participantul are o creditare netă eligibilă negativă în prima perioadă de referință, atunci NLB = NLApr

               2018 + NLMay

               2018 + … + NLMar

               2019.
            Fie OAB soldul de referință al unui participant. Acesta este definit după cum urmează:

               OAB = max (OLMar

               2019 + NLB,0),
            unde OLMar

               2019 este soldul de credite eligibile la sfârșitul lunii martie 2019.
            3.   Calcularea ratei dobânzii

            Fie NSMar

               2021 suma obținută prin adunarea creditării nete eligibile din perioada 1 aprilie 2019-31 martie 2021 și a soldului de credite eligibile la data de 31 martie 2019, aceasta fiind calculată ca NSMar

               2021 = OLMar

               2019 + NLApr

               2019 + … + NLMar

               2021.
            Fie EX devierea procentuală a NSMar

               2021 de la soldul de referință, respectiv,

            EX se va exprima ca un procentaj rotunjit la 15 zecimale. Atunci când OAB este egal cu zero, EX este considerat egal cu 2,5.
            Fie  media ratei operațiunii principale de refinanțare (MRO) prevalente pe durata TLTRO-III k și exprimată ca o rată procentuală anuală și fie  media ratei facilității de depozit prevalente pe durata TLTRO-III k și exprimată ca rată procentuală anuală, respectiv:

            În ecuațiile de mai sus, nk
                (pentru k = 1,…7) indică numărul de zile al TLTRO-III k, iar MROk,t
                indică rata aplicată MRO în ziua t a TLTRO-III k, dacă această MRO este desfășurată într-un regim de alocare integrală la o rată fixă, sau MROk,t
                indică rata minimă a ofertei aplicată MRO în ziua t a TLTRO-III k, dacă această MRO este desfășurată în cadrul unei licitații la rată variabilă, și este exprimată ca rată procentuală anuală. În ecuațiile de mai sus, DFk,t
                indică rata aplicată facilității de depozit în ziua t a TLTRO-III k și este exprimată ca rată procentuală anuală.
            Fie iri ajustarea de stimulare a ratei dobânzii, măsurată ca fracțiune din coridorul mediu între nivelul maxim posibil al ratei dobânzii () și nivelul minim posibil al ratei dobânzii (); fie rk
                rata dobânzii care urmează a fi aplicată pentru TLTRO-III k, exprimată ca rată procentuală anuală; iri și rk
                sunt determinate după cum urmează:

                        (a)

                        În cazul în care un participant nu depășește soldul de referință de credite eligibile la data de 31 martie 2021, rata dobânzii care urmează a fi aplicată tuturor sumelor împrumutate de către participant în cadrul TLTRO-III este stabilită la un nivel de 10 puncte de bază peste rata medie MRO pe durata respectivei TLTRO-III, și anume:
                        dacă EX ≤ 0, atunci iri = 0% și

                        (b)

                        În cazul în care un participant depășește soldul de referință de credite eligibile cu cel puțin 2,5 % la data de 31 martie 2021, rata dobânzii care urmează a fi aplicată tuturor sumelor împrumutate de către participant în cadrul TLTRO-III este egală cu un nivel de 10 puncte de bază peste rata medie a dobânzii la facilitatea de depozit prevalentă pe durata respectivei TLTRO-III, și anume:
                        dacă EX ≥ 2,5, atunci iri = 100 % și

                        (c)

                        În cazul în care un participant depășește soldul de referință de credite eligibile, dar cu mai puțin de 2,5 %, la data de 31 martie 2021, rata dobânzii care urmează a fi aplicată tuturor sumelor împrumutate de către participant în cadrul TLTRO-III crește linear în funcție de procentajul cu care participantul își depășește soldul de referință de credite eligibile, și anume:
                        dacă 0 < EX < 2,5, atunci  și

                  Ajustarea de stimulare a ratei dobânzii (iri) va fi exprimată prin rotunjirea la 15 zecimale.
            Rata dobânzii (rk
               ) va fi exprimată ca o rată procentuală anuală, rotunjită în jos la a patra zecimală.

               (1)  Trimiterile la un „participant” se înțeleg ca aplicabile participanților individuali sau grupurilor TLTRO-III.

            ANEXA II

               A TREIA SERIE DE OPERAȚIUNI ȚINTITE DE REFINANȚARE PE TERMEN MAI LUNG – ORIENTĂRI PENTRU ELABORAREA DATELOR SOLICITATE PRIN MODELELE DE RAPORTARE

            1.   Introducere (1)

            Prezentele orientări oferă instrucțiuni pentru elaborarea rapoartelor de date pe care participanții la TLTRO-III trebuie să le depună în conformitate cu articolul 6. Cerințele de raportare sunt prezentate în modelele de raportare de la sfârșitul prezentei anexe. Aceste orientări specifică și cerințele de raportare ale instituțiilor principale ale grupurilor TLTRO-III care iau parte la operațiuni.
            Punctele 2 și 3 oferă informații generale referitoare la elaborarea și transmiterea datelor, iar punctul 4 explică indicatorii care trebuie raportați.
            2.   Informații generale

            Indicatorii care trebuie utilizați la calcularea alocării de creditare se referă la credite ale instituțiilor financiare monetare (IFM) acordate societăților nefinanciare din zona euro și credite IFM acordate gospodăriilor populației din zona euro (2), exclusiv creditele pentru locuințe, în toate monedele. În conformitate cu articolul 6, trebuie depuse două rapoarte de date: primul raport acoperă date privind soldul de referință și date referitoare la prima perioadă de referință, iar al doilea raport acoperă date referitoare la a doua perioadă de referință. Sumele trebuie raportate separat pentru societăți nefinanciare și pentru gospodării. Soldurile de credite eligibile sunt ajustate pentru a lua în considerare creditele care sunt securitizate sau transferate în alt mod și care nu sunt derecunoscute, însă participanții își pot exercita opțiunea în temeiul articolului 6 alineatul (3) de a adăuga credite eligibile autosecuritizate în scopul calculării alocării de creditare a acestora, indiferent de situația recunoașterii acestora în bilanț. Trebuie să se ofere, de asemenea, informații detaliate privind subcomponentele relevante ale acestor posturi, precum și cu privire la efectele care generează modificări ale soldurilor de credite eligibile, dar care nu sunt legate de creditarea netă eligibilă (denumite în continuare „ajustări ale soldurilor”), acoperind și vânzări și achiziții de credite și alte transferuri de credite.
            În ceea ce privește utilizarea informațiilor colectate, pentru a determina alocarea de creditare vor fi utilizate datele privind soldul de referință. În plus, datele privind creditarea netă eligibilă în cursul primei perioade de referință vor fi utilizate pentru calcularea creditării nete de referință și a soldului de referință. De asemenea, datele privind creditarea netă eligibilă în cursul celei de-a doua perioade de referință vor fi utilizate pentru a evalua evoluțiile creditării și, în consecință, ratele dobânzilor aplicabile. Toți ceilalți indicatori sunt necesari pentru verificarea coerenței interne a informațiilor și a consecvenței acestora cu datele statistice colectate în cadrul Eurosistemului, precum și pentru monitorizarea aprofundată a impactului programului TLTRO-III.
            Cadrul general care stă la baza completării rapoartelor de date este asigurat de cerințele de raportare ale IFM din zona euro în contextul statisticilor posturilor din bilanțul IFM, astfel cum sunt specificate în Regulamentul (UE) nr. 1071/2013 (BCE/2013/33). În special, în ceea ce privește creditele, conform articolului 8 alineatul (2) din Regulamentul (UE) nr. 1071/2013 (BCE/2013/33), acestea „se raportează la valoarea principală existentă în sold la sfârșitul lunii de raportare. Scoaterea din evidențele contabile și reducerea valorii contabile, astfel cum sunt stabilite de practicile contabile, se exclud din această valoare. […] creditele nu se compensează cu niciun alt activ sau pasiv.” Totuși, ca excepție de la regulile stabilite la articolul 8 alineatul (2), care presupun, de asemenea, că creditele trebuie raportate la valoarea brută, fără deducerea provizioanelor, articolul 8 alineatul (4) precizează că „BCN pot permite ca, în cazul creditelor provizionate, raportarea să se facă la valoarea netă fără provizioane, iar în cazul creditelor achiziționate, raportarea să se facă la prețul convenit la data achiziționării [respectiv, valoarea de tranzacție a acestora], cu condiția ca respectivele practici de raportare să fie aplicate de toți agenții raportori rezidenți”. Creditele eligibile autosecuritizate nu pot fi raportate fără provizioane dacă sunt derecunoscute din bilanț. Implicațiile acestei abateri de la orientările generale privind posturile din bilanț în ceea ce privește elaborarea rapoartelor de date sunt examinate mai detaliat în continuare.
            De asemenea, Regulamentul (UE) nr. 1071/2013 (BCE/2013/33) ar trebui utilizat ca document de referință în ceea ce privește definițiile care trebuie aplicate la elaborarea rapoartelor de date. A se vedea, în special, articolul 1 pentru definiții generale și părțile 2 și 3 ale anexei II pentru o definire a categoriilor de instrumente care urmează a fi acoperite la „credite” și, respectiv, a sectoarelor participanților. Trebuie remarcat că, în cadrul statisticilor posturilor din bilanț, dobânda acumulată de primit aferentă creditelor, de obicei, se înregistrează în bilanț pe măsură ce se acumulează (respectiv, pe bază de angajament, nu atunci când este efectiv încasată), dar ar trebui exclusă din datele privind soldurile creditelor. Totuși dobânda capitalizată ar trebui înregistrată ca parte a soldurilor.
            Deși multe dintre datele care trebuie raportate sunt deja elaborate de IFM în conformitate cu cerințele Regulamentului (UE) nr. 1071/2013 (BCE/2013/33), participanții care licitează în TLTRO-III trebuie să elaboreze anumite informații suplimentare. Cadrul metodologic al statisticilor posturilor din bilanț, astfel cum este stabilit în Manualul pentru statisticile privind bilanțul IFM (3), oferă toate informațiile de context necesare pentru a elabora aceste date suplimentare; alte detalii sunt oferite la punctul 4 privind definițiile indicatorilor individuali.
            3.   Instrucțiuni generale de raportare

            (a)   Structura modelelor de raportare
            Modelele indică datele de referință la care se referă datele și grupează indicatorii în două blocuri: credite IFM acordate societăților nefinanciare din zona euro și credite IFM acordate gospodăriilor din zona euro, exclusiv creditele pentru locuințe. Datele din toate celulele evidențiate în galben sunt calculate din datele introduse în celelalte celule, pe baza formulelor furnizate. Modelele includ reguli de validare care verifică coerența internă a datelor
            Există două rapoarte în TLTRO-III:

                        —

                        Primul raport necesită modelul de date A completat, referitor la soldul de referință în scopul calculării alocării de creditare și a limitelor ofertei. Participanții care exercită opțiunea în conformitate cu articolul 6 alineatul (3) trebuie să furnizeze posturile suplimentare referitoare la creditele eligibile autosecuritizate și evaluarea de către auditor a acestor posturi, în conformitate cu articolul 6 alineatul (6) litera (c) punctul (v). De asemenea, primul raport necesită modelul B completat pentru „prima perioadă de referință”, respectiv de la 1 aprilie 2018 la 31 martie 2019, în scopul calculării creditării nete eligibile și a valorilor de referință.

                        —

                        Al doilea raport necesită modelul de date B completat pentru „a doua perioadă de referință”, respectiv de la 1 aprilie 2019 la 31 martie 2021, în scopul calculării creditării nete eligibile și a comparațiilor față de valorile de referință pe care se bazează ratele dobânzii aplicabile.

                  În modelul B, indicatorii referitori la solduri trebuie raportați la valoarea de la sfârșitul lunii care precede începutul perioadei de raportare și de la sfârșitul perioadei de raportare; prin urmare, pentru prima perioadă de referință soldurile trebuie raportate la valoarea de la datele de 31 martie 2018 și 31 martie 2019, iar pentru a doua perioadă de referință soldurile trebuie raportate la valoarea de la datele de 31 martie 2019 și 31 martie 2021. În schimb, datele privind tranzacțiile și ajustările trebuie să acopere toate efectele relevante care au loc în cursul perioadei de raportare.
            (b)   Raportare pentru grupurile TLTRO-III
            În ceea ce privește participarea pe bază de grup la TLTRO-III, datele ar trebui raportate, de regulă, pe bază agregată. Totuși, băncile centrale naționale (BCN) ale statelor membre a căror monedă este euro au posibilitatea de a colecta informațiile pe bază instituțională individuală, dacă se consideră oportun.
            (c)   Transmiterea rapoartelor de date
            Rapoartele de date completate ar trebui transmise BCN relevante, astfel cum se precizează la articolul 6, și în conformitate cu calendarul orientativ pentru TLTRO-III publicat pe website-ul BCE, care precizează, de asemenea, perioadele de referință care trebuie acoperite în fiecare transmisie și ce instantanee de date ar trebui utilizate pentru elaborarea datelor.
            (d)   Unitatea de măsură a datelor
            Datele trebuie raportate în mii de euro.
            4.   Definiții

            Acest punct oferă definiții ale diverselor posturi care trebuie raportate, iar numerotarea utilizată în modelele de raportare este indicată în paranteze.
            (a)   Solduri de credite eligibile (1 și 4)
            Datele din aceste celule se calculează pe baza cifrelor raportate pentru următoarele posturi de bilanț: „Solduri din bilanț” (1.1 și 4.1), minus „Solduri de credite care sunt securitizate sau transferate în alt mod, dar care nu sunt derecunoscute din bilanț” (1.2 și 4.2), plus „Provizioane în curs” (1.3 și 4.3). Acest din urmă subtermen este relevant numai în cazurile în care, spre deosebire de practica generală privind posturile din bilanț, creditele sunt raportate net de provizioane.
            Posturile subiacente ale soldurilor de credite eligibile sunt următoarele:

                        (i)

                        Solduri din bilanț (1.1 și 4.1)
                        Acest post cuprinde solduri de credite acordate societăților nefinanciare și gospodăriilor populației din zona euro, exclusiv creditele pentru locuințe. Dobânda acumulată, spre deosebire de dobânda capitalizată, este exclusă din indicatori.
                        Aceste celule sunt legate direct de cerințele din partea 2 a anexei I la Regulamentul (UE) nr. 1071/2013 (BCE/2013/33) (blocul 2 din tabelul 1 privind stocurile lunare).
                        Pentru o definire mai detaliată a posturilor care trebuie incluse în rapoartele de date, a se vedea partea 2 a anexei II la Regulamentul (UE) nr. 1071/2013 (BCE/2013/33) și punctul 4.3 din Manualul pentru statisticile privind bilanțul IFM.

                        (ii)

                        Solduri de credite securitizate sau transferate în alt mod, dar care nu sunt derecunoscute din bilanț (1.2 și 4.2)
                        Acest post cuprinde soldurile de credite care sunt securitizate sau transferate în alt mod, dar care nu au fost derecunoscute din bilanț. Trebuie raportate toate activitățile de securitizare, indiferent unde sunt rezidente societățile vehicul investițional implicate. Creditele date Eurosistemului drept colateral pentru operațiunile de politică monetară sub forma creanțelor private, care generează un transfer fără derecunoaștere din bilanț, sunt excluse din acest post.
                        Partea 5 a anexei I la Regulamentul (UE) nr. 1071/2013 (BCE/2013/33) (blocul 5.1 din tabelul 5a privind datele lunare) acoperă informațiile necesare privind creditele securitizate acordate societăților nefinanciare și gospodăriilor populației care nu au fost derecunoscute, dar nu se cere defalcarea acestora în funcție de destinație. În plus, soldurile de credite care au fost transferate în alt mod (respectiv, nu printr-o securitizare), dar care nu sunt derecunoscute, nu sunt acoperite de Regulamentul (UE) nr. 1071/2013 (BCE/2013/33). În scopul elaborării rapoartelor de date, sunt astfel necesare extrageri separate de date din bazele de date interne ale IFM.
                        Pentru detalii suplimentare asupra posturilor care trebuie incluse în rapoartele de date, a se vedea partea 5 a anexei I la Regulamentul (UE) nr. 1071/2013 (BCE/2013/33) și punctul 4.3.11 din Manualul pentru statisticile privind bilanțul IFM.

                        (iii)

                        Provizioane în curs (1.3 și 4.3)
                        Aceste date sunt relevante numai pentru instituțiile care, spre deosebire de practicile generale privind posturile din bilanț, raportează creditele net de provizioane. În cazul instituțiilor care licitează ca un grup TLTRO-III, această cerință se aplică numai instituțiilor din grup care înregistrează creditele net de provizioane.
                        Acest post include alocări individuale și colective pentru deprecieri și pierderi din credite (înainte să aibă loc scoateri din evidențele contabile și reduceri ale valorii contabile). Datele trebuie să se refere la „Solduri de credite din bilanț” (1.1 și 4.1), exclusiv „Solduri de credite securitizate sau transferate în alt mod, dar care nu au fost derecunoscute din bilanț” (1.2 și 4.2).
                        După cum s-a menționat la punctul 2 al treilea paragraf, în statisticile privind posturile din bilanț creditele ar trebui raportate, de regulă, la valoarea soldului principalului, provizioanele corespunzătoare fiind alocate la „Capital și rezerve”. În aceste cazuri, nu ar trebui raportate informații separate privind provizioanele. Totodată, în cazurile în care creditele sunt raportate net de provizioane, aceste informații suplimentare trebuie raportate pentru a colecta date pe deplin comparabile la nivelul IFM.
                        Atunci când se practică raportarea soldurilor creditelor net de provizioane, BCN au posibilitatea de a face neobligatorie raportarea acestor informații. Totuși în aceste cazuri calculele în baza cadrului TLTRO-III se vor baza pe solduri de credite din bilanț net de provizioane (4).
                        Pentru detalii suplimentare, a se vedea trimiterea la provizioane din definiția postului „Capital și rezerve” prevăzută în partea 2 a anexei II la Regulamentul (UE) nr. 1071/2013 (BCE/2013/33).

                  (b)   Creditare netă eligibilă (2)
            Aceste celule înregistrează creditarea netă (tranzacții) acordată în cursul perioadei de raportare. Datele sunt calculate pe baza cifrelor raportate pentru subposturi, și anume „Creditare brută” (2.1) minus „Rambursări” (2.2).
            Creditele care sunt renegociate în cursul perioadei de raportare ar trebui raportate atât ca „Rambursări”, cât și ca „Creditare brută” în momentul în care are loc renegocierea. Datele de ajustare trebuie să includă efectele legate de renegocierea creditelor.
            Tranzacțiile inversate în cursul perioadei (respectiv creditele acordate și rambursate în cursul perioadei) ar trebui în principiu să fie raportate atât ca „Creditare brută”, cât și ca „Rambursări”. Cu toate acestea, IFM care licitează pot exclude aceste operațiuni atunci când elaborează rapoartele de date, în măsura în care acest lucru ar reduce sarcina de raportare a acestora. În acest caz, acestea ar trebui să informeze BCN relevantă, iar datele privind ajustările soldurilor trebuie, de asemenea, să excludă efectele legate de aceste operațiuni inversate. Această excepție nu se aplică creditelor acordate în cursului perioadei care sunt securitizate sau transferate în alt mod.
            Ar trebui luate în considerare și creanțele aferente cardurilor de credit, creditele reînnoibile automat și creditele acordate pe descoperit de cont. Pentru aceste instrumente, modificările soldurilor datorate sumelor utilizate sau retrase în cursul perioadelor de raportare ar trebui utilizate ca aproximări pentru creditarea netă. Valorile pozitive ar trebui raportate ca „Creditare brută” (2.1), în timp ce valorile negative ar trebui raportate (cu semn pozitiv) ca „Rambursări” (2.2).

                        (i)

                        Creditare brută (2.1)
                        Acest post cuprinde fluxul de credite noi brute în perioada de raportare, exclusiv orice achiziții de credite. Ar trebui raportate și creditele acordate care sunt legate de creanțe aferente cardurilor de credit, credite reînnoibile automat și credite acordate pe descoperit de sold, după cum se explică mai sus.
                        De asemenea, ar trebui incluse sumele adăugate în cursul perioadei la soldurile clienților, datorate, de exemplu, capitalizării dobânzii (spre deosebire de acumularea dobânzii) și comisioanelor.

                        (ii)

                        Rambursări (2.2)
                        Acest post cuprinde fluxul de rambursări ale principalului în cursul perioadei de raportare, cu excluderea celor legate de creditele securitizate sau transferate în alt mod care nu sunt derecunoscute din bilanț. Ar trebui raportate și rambursările legate de creanțe aferente cardurilor de credit, credite reînnoibile automat și credite acordate pe descoperit de sold, după cum se explică mai sus.
                        Plățile de dobânzi aferente dobânzilor acumulate care încă nu au fost capitalizate, cedările de credite și alte ajustări ale soldurilor (inclusiv scoateri din evidențele contabile și reduceri ale valorii contabile) nu ar trebui raportate.
                        Regulamentul (UE) nr. 1071/2013 (BCE/2013/33) impune ca conversiile creanțelor în participații să fie tratate drept tranzacții. Totuși, în scopul elaborării rapoartelor de date TLTRO-III, conversiile creanțelor în participații, prin care creditele acordate de un participant societăților nefinanciare sunt înlocuite de participații deținute de acest participant la aceste societăți nefinanciare, pot fi raportate drept o reclasificare, nu o rambursare a creditelor, cu condiția ca valoarea finanțării furnizate de participant în economia reală să nu fie astfel redusă, după cum stabilește BCN relevantă. Participantul va furniza BCN toate informațiile necesare pentru ca aceasta să decidă cu privire la tratarea conversiei.

                  (c)   Ajustări ale soldurilor (3)
            Aceste celule sunt pentru raportarea modificărilor soldurilor de credite eligibile [scăderi (–) și creșteri (+)] care apar în cursul perioadei de raportare și care nu sunt legate de creditarea netă eligibilă. Aceste modificări apar din operațiuni precum securitizarea creditelor și alte transferuri de credite în cursul perioadei de raportare, precum și din alte ajustări legate de reevaluări datorate variațiilor cursului de schimb, scoaterilor din evidențele contabile și reducerilor valorii contabile ale creditelor și reclasificărilor.
            Posturile referitoare la ajustări ale soldurilor sunt calculate automat pe baza cifrelor raportate în subposturi, și anume „Vânzări și achiziții de credite și alte transferuri de credite în cursul perioadei de raportare” (3.1) plus „Alte ajustări” (3.2).

                        (i)

                        Vânzări și achiziții de credite și alte transferuri de credite în cursul perioadei de raportare (3.1)

                                    —

                                    Fluxuri nete de credite care sunt securitizate cu impact asupra stocurilor de credite (3.1A)
                                    Acest post cuprinde valoarea netă a creditelor care sunt securitizate în cursul perioadei de raportare cu impact asupra stocurilor de credite raportate, calculată ca achiziții minus cedări (5). Trebuie raportate toate activitățile de securitizare, indiferent unde sunt rezidente societățile vehicul investițional implicate. Transferurile de credite ar trebui înregistrate la valoarea nominală, net de scoaterile din evidențele contabile și reducerile valorii contabile la momentul vânzării. Aceste scoateri din evidențele contabile și reduceri ale valorii contabile ar trebui raportate, atunci când sunt identificabile, la postul 3.2B (a se vedea mai jos). În cazul IFM care raportează creditele net de provizioane, transferurile ar trebui înregistrate la valoarea bilanțieră (respectiv valoarea nominală net de provizioanele în curs) (6).
                                    Cerințele din partea 5 a anexei I la Regulamentul (UE) nr. 1071/2013 (BCE/2013/33) (blocul 1.1 din tabelul 5a privind datele lunare și tabelul 5b privind datele trimestriale) acoperă aceste elemente.
                                    Pentru o definire mai detaliată a posturilor care trebuie raportate, a se vedea partea 5 a anexei I la Regulamentul (UE) nr. 1071/2013 (BCE/2013/33) și punctul 4.3.11 din Manualul pentru statisticile privind bilanțul IFM.

                                    —

                                    Fluxuri nete de credite care sunt transferate în alt mod cu impact asupra stocurilor de credite (3.1B)
                                    Acest post cuprinde valoarea netă a creditelor cedate sau achiziționate în cursul perioadei cu impact asupra stocurilor de credite raportate în operațiuni care nu au legătură cu activitățile de securitizare și se calculează ca achiziții minus cedări. Transferurile ar trebui înregistrate la valoarea nominală net de scoaterile din evidențele contabile și reducerile valorii contabile la momentul vânzării. Aceste scoateri din evidențele contabile și reduceri ale valorii contabile ar trebui raportate, atunci când sunt identificabile, la postul 3.2B. În cazul IFM care raportează creditele net de provizioane, transferurile ar trebui înregistrate la valoarea bilanțieră (respectiv valoarea nominală net de provizioanele în curs).
                                    Cerințele din partea 5 a anexei I la Regulamentul (UE) nr. 1071/2013 (BCE/2013/33) acoperă parțial aceste elemente. Blocurile 1.2 din tabelul 5a privind datele lunare și tabelul 5b privind datele trimestriale acoperă datele privind fluxurile nete de credite care sunt transferate în alt mod cu un impact asupra stocurilor de credite, dar exclud:

                                                1.

                                                credite cedate sau achiziționate de la alte IFM naționale, inclusiv transferuri intragrup datorate restructurării societăților (de exemplu, transferul unui fond de credite de către o filială IFM națională către IFM mamă);

                                                2.

                                                transferuri de credite în contextul reorganizărilor intragrup datorate fuziunilor, achizițiilor și divizărilor.

                                          În scopul elaborării rapoartelor de date, trebuie raportate toate aceste efecte. Pentru detalii suplimentare asupra posturilor care trebuie raportate, a se vedea partea 5 a anexei I la Regulamentul (UE) nr. 1071/2013 (BCE/2013/33) și punctul 4.3.11 din Manualul pentru statisticile privind bilanțul IFM. În ceea ce privește postul „Modificări în structura sectorului IFM”, punctul 5.6 din Manualul pentru statisticile privind bilanțul IFM oferă o descriere detaliată a transferurilor intragrup, distingând între cazurile în care transferurile au loc între unități instituționale separate (de exemplu, înainte ca una sau mai multe unități să înceteze să existe într-o fuziune sau achiziție) și cele care au loc în momentul în care anumite unități încetează să existe, caz în care ar trebui efectuată o reclasificare statistică. În scopul elaborării rapoartelor de date, în ambele cazuri implicațiile sunt aceleași, iar datele ar trebui raportate la postul 3.1C (și nu la postul 3.2C).

                                    —

                                    Fluxuri nete de credite care sunt securitizate sau transferate în alt mod fără impact asupra stocurilor de credite (3.1C)
                                    Acest post cuprinde valoarea netă a creditelor care sunt securitizate sau transferate în alt mod în cursul perioadei de raportare fără impact asupra stocurilor de credite raportate și se calculează ca achiziții minus cedări. Transferurile ar trebui înregistrate la valoarea nominală net de scoaterile din evidențele contabile și reducerile valorii contabile la momentul vânzării. Aceste scoateri din evidențele contabile și reduceri ale valorii contabile ar trebui raportate, atunci când sunt identificabile, la postul 3.2B. În cazul IFM care raportează creditele net de provizioane, transferurile ar trebui înregistrate la valoarea bilanțieră (respectiv valoarea nominală net de provizioanele în curs). Fluxurile nete legate de furnizarea de credite drept colateral pentru Eurosistem pentru operațiunile de politică monetară sub forma creanțelor private, care generează un transfer fără derecunoaștere din bilanț, sunt excluse din acest post.
                                    Cerințele din partea 5 a anexei I la Regulamentul (UE) nr. 1071/2013 (BCE/2013/33) acoperă parțial aceste elemente. Blocurile 2.1 din tabelul 5a privind datele lunare și tabelul 5b privind datele trimestriale acoperă datele privind fluxurile nete de credite care sunt securitizate sau transferate în alt mod fără impact asupra stocurilor de credite, dar creditele pentru locuințe acordate gospodăriilor populației nu sunt identificate separat și, astfel, ar trebui extrase separat din bazele de date interne ale IFM. În plus, astfel cum se specifică mai sus, cerințele exclud:

                                                1.

                                                credite cedate sau achiziționate de la alte IFM naționale, inclusiv transferuri intragrup datorate restructurării societăților (de exemplu, atunci când o filială IFM națională transferă un fond de credite către IFM mamă);

                                                2.

                                                transferuri de credite în contextul reorganizărilor intragrup datorate fuziunilor, achizițiilor și divizărilor.

                                          În scopul elaborării rapoartelor de date, trebuie raportate toate aceste efecte.
                                    Pentru detalii suplimentare asupra posturilor care trebuie raportate, a se vedea partea 5 a anexei I la Regulamentul (UE) nr. 1071/2013 (BCE/2013/33) și punctul 4.3.11 din Manualul pentru statisticile privind bilanțul IFM.

                        (ii)

                        Alte ajustări (3.2)
                        Următoarele posturi referitoare la alte ajustări trebuie raportate pentru soldurile de credite din bilanț, excluzând creditele securitizate sau transferate în alt mod care nu sunt derecunoscute.

                                    —

                                    Reevaluări datorate variațiilor cursului de schimb (3.2A)
                                    Variațiile cursului de schimb față de euro determină modificări ale valorii creditelor exprimate în monede străine atunci când acestea sunt exprimate în euro. Datele privind aceste efecte ar trebui raportate cu un semn negativ (pozitiv) atunci când, pe bază netă, acestea conduc la o scădere (creștere) a soldurilor și sunt necesare pentru a permite o reconciliere completă între creditarea netă și modificările soldurilor.
                                    Aceste ajustări nu sunt acoperite în baza cerințelor prevăzute de Regulamentul (UE) nr. 1071/2013 (BCE/2013/33). În scopul rapoartelor de date, în cazul în care datele (sau chiar o aproximare a acestora) nu sunt disponibile IFM, acestea pot fi calculate în conformitate cu orientările furnizate la punctul 7.2.2 din Manualul pentru statisticile privind bilanțul IFM. Procedura de estimare sugerată limitează sfera calculelor la monedele principale și se bazează pe următoarele etape:

                                                1.

                                                soldurile de credite eligibile la sfârșitul lunii care precede începutul perioadei și la sfârșitul perioadei (posturile 1 și 4) sunt defalcate pe monedă de exprimare, punându-se accent pe fondurile de credite exprimate în GBP, USD, CHF și JPY. Dacă aceste date nu sunt disponibile, pot fi utilizate datele privind soldurile totale din bilanț, inclusiv creditele securitizate sau transferate în alt mod care nu sunt derecunoscute – posturile 1.1 și 4.1;

                                                2.

                                                fiecare fond de credite este tratat după cum urmează. Cifrele relevante ale ecuației din Manualul pentru statisticile privind bilanțul IFM sunt oferite în paranteze:

                                                            —

                                                            soldurile la sfârșitul lunii care precede începutul perioadei de raportare și la sfârșitul perioadei sunt convertite în moneda inițială de exprimare, utilizând cursurile de schimb nominale corespunzătoare (7) (ecuațiile [7.2.2] și [7.2.3]);

                                                            —

                                                            modificarea soldurilor în cursul perioadei de referință exprimate în monedă străină este calculată și reconvertită în euro utilizând valoarea medie a cursului de schimb zilnic din perioada de raportare (ecuația [7.2.4]);

                                                            —

                                                            se calculează diferența dintre modificarea soldurilor convertită în euro, astfel cum a fost calculată în etapa anterioară, și modificarea soldurilor în euro (ecuația [7.2.5], cu semnul opus);

                                                3.

                                                ajustarea finală legată de cursul de schimb este estimată ca suma ajustărilor pentru fiecare monedă.

                                          Pentru informații suplimentare, a se vedea punctele 5.8 și 7.2.2 din Manualul pentru statisticile privind bilanțul IFM.

                                    —

                                    Scoateri din evidențele contabile/reduceri ale valorii contabile (3.2B)
                                    În conformitate cu articolul 1 litera (g) din Regulamentul (UE) nr. 1071/2013 (BCE/2013/33), „«reducerea valorii contabile» înseamnă diminuarea directă a valorii contabile a unui credit în bilanțul (statistic), ca urmare a deprecierii sale”. Similar, în conformitate cu articolul 1 litera (h) din același regulament, „«scoaterea din evidențele contabile» înseamnă o reducere a valorii contabile totale a unui credit care determină eliminarea sa din bilanț”. Efectele reducerilor valorii contabile și ale scoaterilor din evidențele contabile ar trebui raportate cu un semn negativ sau pozitiv atunci când, la valoarea netă, determină o scădere sau, după caz, o creștere a soldurilor. Aceste date sunt necesare pentru a permite o reconciliere completă între creditarea netă și modificările soldurilor.
                                    În ceea ce privește scoaterile din evidențele contabile și reducerile valorii contabile legate de soldurile de credite din bilanț, pot fi utilizate datele elaborate pentru a se conforma cerințelor minime din partea 4 a anexei I la Regulamentul (UE) nr. 1071/2013 (BCE/2013/33) (tabelul 1A privind ajustările din reevaluare lunare). Cu toate acestea, dezagregarea impactului scoaterilor din evidențele contabile și al reducerilor valorii contabile ale creditelor pentru creditele securitizate sau transferate în alt mod care nu sunt derecunoscute necesită o extragere separată de date din bazele interne de date ale IFM.
                                    Datele privind soldurile de credite eligibile (posturile 1 și 4) sunt în principiu corectate având în vedere soldurile provizioanelor, în cazurile în care creditele sunt înregistrate net de provizioane în bilanțul statistic.

                                                —

                                                În cazurile în care participanții raportează posturile 1.3 și 4.3, datele privind scoaterile din evidențele contabile și reducerile valorii contabile ale creditelor ar trebui să includă anularea provizioanelor anterioare asupra creditelor care au devenit (parțial sau în întregime) nerecuperabile și, în plus, ar trebui să includă orice pierderi peste nivelul provizioanelor, dacă este cazul. Similar, atunci când un credit provizionat este securitizat sau transferat în alt mod, trebuie înregistrată o scoatere din evidențele contabile sau reducere a valorii contabile care este egală cu provizioanele în curs, de semn opus, pentru a corespunde modificării valorii din bilanț, corectată pentru valoarea provizioanelor și valoarea fluxului net. Provizioanele se pot modifica în timp în urma unor noi alocări pentru deprecieri și pierderi din credite (net de posibile inversări, inclusiv cele care au loc atunci când un credit este rambursat de către debitor). Aceste modificări nu ar trebui înregistrate în rapoartele de date ca parte a scoaterilor din evidențele contabile/reducerilor valorii contabile (deoarece rapoartele de date reconstruiesc valorile fără deducerea provizioanelor) (8).
                                                Dezagregarea impactului scoaterilor din evidențele contabile și al reducerilor valorii contabile ale creditelor pentru creditele securitizate sau transferate în alt mod care nu sunt derecunoscute poate fi omisă dacă nu pot fi extrase date separate privind provizioanele din bazele de date interne ale IFM.

                                                —

                                                Atunci când se practică raportarea soldurilor de credite net de provizioane, dar posturile relevante (1.3 și 4.3) legate de provizioane nu sunt raportate, a se vedea punctul 4 litera (a), scoaterile din evidențele contabile/reducerile valorii contabile trebuie să includă deduceri noi pentru deprecieri și pierderi din credite asupra portofoliului de credite (net de posibile inversări, inclusiv cele care au loc atunci când un credit este rambursat de către debitor) (9).
                                                Nu este necesară dezagregarea impactului scoaterilor din evidențele contabile și al reducerilor valorii contabile pentru creditele securitizate sau transferate în alt mod care nu sunt derecunoscute dacă nu pot fi extrase date separate privind provizioanele din bazele interne de date ale IFM.
                                                În principiu, aceste posturi acoperă și reevaluările care apar atunci când creditele sunt securitizate sau transferate în alt mod, iar valoarea de tranzacție diferă de soldul nominal atunci când are loc transferul. Reevaluările trebuie raportate, atunci când pot fi identificate, și ar trebui calculate ca diferența dintre valoarea de tranzacție și soldul nominal în momentul vânzării.
                                                Pentru informații suplimentare, a se vedea partea 4 a anexei I la Regulamentul (UE) nr. 1071/2013 (BCE/2013/33) și punctul 5.4 din Manualul pentru statisticile privind bilanțul IFM.

                                    —

                                    Reclasificări (3.2C)
                                    Reclasificările înregistrează toate celelalte efecte care nu sunt legate de creditarea netă, astfel cum este definită la punctul 4 litera (b), dar care conduc la modificări ale soldurilor de credite din bilanț, excluzând creditele securitizate sau transferate în alt mod care nu sunt derecunoscute.
                                    Aceste efecte nu sunt acoperite de cerințele stabilite în Regulamentul (UE) nr. 1071/2013 (BCE/2013/33), iar impactul acestora este în mod normal estimat pe bază agregată la elaborarea statisticilor macroeconomice. Totuși acestea sunt importante la nivelul instituțiilor individuale (sau al grupurilor TLTRO-III) pentru a reconcilia creditarea netă și modificările soldurilor.
                                    Trebuie raportate următoarele efecte, în ceea ce privește soldurile creditelor din bilanț, excluzând creditele securitizate sau transferate în alt mod care nu sunt derecunoscute, și se aplică convenția uzuală de înregistrare cu semn negativ (pozitiv) a efectelor care conduc la scăderi (creșteri) ale soldurilor pentru următoarele:

                                                1.

                                                modificări ale clasificării sectoriale sau ale zonei de rezidență a debitorilor care conduc la modificări ale pozițiilor în sold raportate care nu sunt datorate creditării nete și care, prin urmare, trebuie înregistrate;

                                                2.

                                                modificări în clasificarea instrumentelor. Acestea pot afecta și indicatorii în cazul în care soldurile creditelor cresc sau scad, de exemplu, din cauza reclasificării unui titlu de natura datoriei ca credit sau a unui credit ca titlu de natura datoriei;

                                                3.

                                                ajustări care rezultă din corectarea erorilor de raportare, în conformitate cu instrucțiunile primite de la BCN relevantă, în conformitate cu articolul 7 alineatul (1) litera (f);

                                                4.

                                                ajustări referitoare la reorganizările societăților și modificările componenței grupurilor TLTRO-III pentru care nu sunt necesare retransmiteri ale primului raport care să reflecte noua structură și noua componență a grupului TLTRO-III, în conformitate cu articolul 6 alineatul (8).

                                          Pentru informații suplimentare, a se vedea punctul 5.6 din Manualul pentru statisticile privind bilanțul IFM. Cu toate acestea, diferențele conceptuale evidențiate mai sus ar trebui luate în considerare în scopul obținerii datelor de reclasificare la nivelul instituțiilor individuale.

                  (d)   Sume suplimentare referitoare la credite eligibile autosecuritizate (S.1)
            Participanții care exercită opțiunea în conformitate cu articolul 6 alineatul (3) trebuie, de asemenea, să furnizeze următoarele posturi suplimentare referitoare la soldurile de credite eligibile autosecuritizate din modelul A:

                        (i)

                        „Solduri de credite eligibile autosecuritizate care nu sunt derecunoscute din bilanț” (S.1.1)
                        Aceste date se referă la credite care au fost autosecuritizate și sunt incluse în sumele raportate la postul 1.2.

                        (ii)

                        „Solduri de credite eligibile autosecuritizate derecunoscute din bilanț” (S.1.2)
                        Aceste date se referă la credite care au fost autosecuritizate și care nu mai sunt înregistrate în bilanț deoarece au fost derecunoscute. În măsura în care creditele continuă să fie administrate de participant, acestea vor face în continuare obiectul raportării în temeiul părții 5 din anexa I la Regulamentul (UE) nr. 1071/2013 (BCE/2013/33) (blocul 3.1 din tabelele 5a și 5b).

                        (iii)

                        „Solduri de provizioane față de credite eligibile autosecuritizate care nu sunt derecunoscute din bilanț” (S.1.3)
                        Aceste date se referă la credite care nu sunt derecunoscute din bilanț – respectiv raportate la S.1.1. Aceste posturi trebuie raportate numai în cazurile în care, spre deosebire de practicile generale privind posturile din bilanț, creditele se raportează net de provizioane. Totuși, în acest caz, participanții pot decide să nu furnizeze aceste informații, caz în care sumele relevante nu vor fi incluse în calcularea soldurilor de credite eligibile.

               Raportare TLTRO-III

               Model de raportare TLTRO-III A

                           Perioadă de raportare:28 februarie 2019

                           Credite acordate societăților nefinanciare și gospodăriilor populației, exclusiv creditele pentru locuințe acordate gospodăriilor populației (mii EUR)

                           Agregate principale pentru soldul de referință

                           Credite acordate societăților nefinanciare

                           Credite acordate gospodăriilor populației (inclusiv instituții fără scop lucrativ în serviciul gospodăriilor populației), exclusiv credite pentru locuințe

                        post

                        formulă

                        validare

                           1

                           Solduri de credite eligibile…

                           0

                           0

                           1

                           1 = 1.1 – 1.2 (+ 1.3)

                           S.1

                           Sume suplimentare legate de credite eligibile autosecuritizate …

                              0

                              0

                              S.1

                              S.1 = S.1.1 + S.1.2 (+ S.1.3)

                           Posturi subiacente

                           Solduri de credite eligibile din bilanț

                        1.1

                        Solduri din bilanț …

                        1.1

                        1.2

                        Solduri de credite securitizate sau transferate în alt mod, dar care nu sunt derecunoscute din bilanț …

                        1.2

                        1.3

                        Provizioane în curs pentru credite raportate la postul 1.1, exclusiv 1.2 (*1) …

                        1.3

                              Posturi suplimentare legate de credite eligibile autosecuritizate

                           S.1.1

                           Solduri de credite eligibile autosecuritizate care nu sunt derecunoscute din bilanț …

                           S.1.1

                           S.1.1 ≤ 1.2

                           S.1.2

                           Solduri de credite eligibile autosecuritizate derecunoscute din bilanț …

                           S.1.2

                           S.1.3

                           Provizioane în curs pentru credite eligibile autosecuritizate care nu sunt derecunoscute din bilanț
                            (*1) …

                           S.1.3

               Model de raportare TLTRO-III B

                           Perioadă de raportare:1 aprilie 2018-31 martie 2019 (prima perioadă de referință) / 1 aprilie 2019-31 martie 2021 (a doua perioadă de referință)

                           Credite acordate societăților nefinanciare și gospodăriilor populației, exclusiv creditele pentru locuințe acordate gospodăriilor populației (mii EUR)

                           Agregate principale

                           Credite acordate societăților nefinanciare

                           Credite acordate gospodăriilor populației (inclusiv instituții fără scop lucrativ în serviciul gospodăriilor populației), exclusiv credite pentru locuințe

                        post

                        formulă

                        validare

                           1

                           Solduri de credite eligibile la sfârșitul lunii care precede începutul perioadei de raportare …

                           0

                           0

                           1

                           1 = 1.1 – 1.2 (+ 1.3)

                           2

                           Creditare netă eligibilă în perioada de raportare …

                           0

                           0

                           2

                           2 = 2.1 – 2.2

                           3

                           Ajustări ale soldurilor: scăderi (–) și creșteri (+) …

                           0

                           0

                        3

                        3 = 3.1 + 3.2

                           4

                           Solduri de credite eligibile la sfârșitul perioadei de raportare …

                           0

                           0

                           4

                           4 = 4.1 – 4.2 (+ 4.3)

                           4 = 1 + 2 + 3

                           Posturi subiacente

                           Solduri de credite eligibile la sfârșitul lunii care precede începutul perioadei de raportare

                        1.1

                        Solduri din bilanț …

                        1.1

                        1.2

                        Solduri de credite securitizate sau transferate în alt mod, dar care nu sunt derecunoscute din bilanț …

                        1.2

                        1.3

                        Provizioane în curs pentru credite raportate la postul 1.1, exclusiv 1.2 (*2) …

                        1.3

                           Creditare netă eligibilă în perioada de raportare

                        2.1

                        Creditare brută …

                        2.1

                        2.2

                        Rambursări …

                        2.2

                           Ajustări ale soldurilor: scăderi (–) și creșteri (+)

                        3.1

                        Vânzări și achiziții de credite și alte transferuri de credite în cursul perioadei de raportare …

                        0

                        0

                        3.1

                        3.1 = 3.1A + 3.1B + 3.1C

                        3.1A

                        Fluxuri nete de credite care sunt securitizate cu impact asupra stocurilor de credite …

                        3.1A

                        3.1B

                        Fluxuri nete de credite care sunt transferate în alt mod cu impact asupra stocurilor de credite …

                        3.1B

                        3.1C

                        Fluxuri nete de credite care sunt securitizate sau transferate în alt mod fără impact asupra stocurilor de credite …

                        3.1C

                        3.2

                        Alte ajustări …

                        0

                        0

                        3.2

                        3.2 = 3.2A + 3.2B + 3.2C

                        3.2A

                        Reevaluări datorate variațiilor cursului de schimb …

                        3.2A

                        3.2B

                        Scoateri din evidențele contabile/reduceri ale valorii contabile …

                        3.2B

                        3.2C

                        Reclasificări …

                        3.2C

                           Solduri de credite eligibile la sfârșitul perioadei de raportare

                        4.1

                        Solduri din bilanț …

                        4.1

                        4.2

                        Solduri de credite securitizate sau transferate în alt mod, dar care nu sunt derecunoscute din bilanț …

                        4.2

                        4.3

                        Provizioane în curs pentru credite raportate la postul 4.1, exclusiv 4.2 (*2) …

                        4.3

               (1)  Cadrul conceptual care stă la baza cerințelor de raportare rămâne neschimbat față de cel prevăzut în Deciziile BCE/2014/34 și (UE) 2016/810 (BCE/2016/10), cu excepția modificărilor referitoare la includerea creditelor eligibile autosecuritizate în scopul calculării alocării de creditare.

               (2)  În sensul rapoartelor de date, „gospodăriile populației” includ instituțiile fără scop lucrativ în serviciul gospodăriilor populației.

               (3)  A se vedea „Manualul pentru statisticile privind bilanțul IFM”, BCE, ianuarie 2019, disponibil pe website-ul BCE, la adresa http://www.ecb.europa.eu. În special, punctul 4.3, p. 40, tratează raportarea statistică a creditelor.

               (4)  De asemenea, această excepție are implicații pentru raportarea datelor privind scoaterile din evidențele contabile și reducerile valorii contabile, astfel cum se clarifică mai jos.

               (5)  Această convenție de semn, care este opusă cerințelor din Regulamentul (UE) nr. 1071/2013 (BCE/2013/33), corespunde cerinței generale privind datele de ajustare, astfel cum este specificată mai sus – și anume efectele care conduc la creșteri sau scăderi ale soldurilor trebuie raportate cu un semn pozitiv sau negativ.

               (6)  Regulamentul (UE) nr. 1071/2013 (BCE/2013/33) permite IFM să raporteze creditele achiziționate la valoarea de tranzacție a acestora atâta vreme cât aceasta este o practică națională aplicată de toate IFM rezidente în țară. În aceste cazuri, componentele de reevaluare care pot apărea trebuie raportate la postul 3.2B.

               (7)  Ar trebui utilizate cursurile de schimb de referință ale BCE. A se vedea comunicatul de presă din 8 iulie 1998 privind stabilirea de standarde comune de piață, disponibil pe website-ul BCE (www.ecb.europa.eu).

               (8)  Această cerință diferă de cerințele de raportare în temeiul Regulamentului (UE) nr. 1071/2013 (BCE/2013/33).

               (9)  Această cerință este similară informațiilor care trebuie raportate în temeiul Regulamentului (UE) nr. 1071/2013 (BCE/2013/33) de către IFM care înregistrează creditele net de provizioane.

               (*1)  Aplicabil numai în cazurile în care creditele sunt raportate fără provizioane; a se vedea instrucțiunile de raportare pentru mai multe detalii.

               (*2)  Aplicabil numai în cazurile în care creditele sunt raportate fără provizioane; a se vedea instrucțiunile de raportare pentru mai multe detalii.